[bookmark: _GoBack]Seminár na tému Učitelia a demokracia v Poľsku
	Medzinárodná spolupráca na úrovni odborov je jedným zo základných pilierov našej odborárskej činnosti. Vďaka nej si vieme vymieňať dôležité skúsenosti a pohľady na dianie okolo nás. Takisto nám prináša aj mnohé inšpirácie, pretože nie vždy treba koleso vymýšľať nanovo, ale stačí sa pozrieť k susedom. Zároveň nám pomáha získať istý odstup od diania, ktoré prebieha v slovenskej spoločnosti. 
	Koncom júna zastupovali náš odborový zväz traja členovia Komisie mladých: Ľuboš Gondár, Ján Kubiš a Branislav Prieložný na medzinárodnom seminári venovanému téme Učitelia a demokracia. Seminár sa konal v poľskom kúpeľnom mestečku Ustroń. Zúčastnili sa ho aj zástupcovia odborových zväzov z Poľska, Ukrajiny a Maďarska. Seminár organizačne zabezpečoval Zwiazek nauczycielstwa polskiego, najväčší a najstarší poľský odborový zväz v školstve. Treba povedať, že poľskí kolegovia a kolegyne nás privítali vrelo a ukázali sa ako skvelí hostitelia. 
	Už pred seminárom sme dostali domácu úlohu, prečítať si text Večný fašizmus od talianskeho autora Umberta Eca. Tento text nás naviedol k tomu, čo bude hlavnou tematikou seminára. Predsa len, za názvom Učitelia a demokracia, sa môže ukrývať všeličo. V tomto prípade išlo najmä o analýzu situácie, v ktorej sa súčasná spoločnosť nachádza. Vzhľadom na to, že naprieč celým svetom dnes čelíme vzostupu autoritarizmu a konzervativizmu. Otázka preto znie: Je systém, v ktorom žijeme ešte demokraciou, teda vládou ľudu? Veľmi silný príspevok na túto tému zaznel z úst maďarského kolegu, ktorý sa snažil popísať aktuálnu situáciu v Maďarsku, kde po šestnástich rokoch stratil moc  premiér V. Orbán. Maďarský kolega sa nám snažil vysvetliť, že slovo demokracia v ich spoločnosti nadobudlo význam ilúzie. Systém, ktorý bol výrazne upravený v prospech jednej strany veľmi rýchlo stratil atribúty demokracie a mnohí ľudia postupne strácali pochopenie preto, čo slovo demokracia naozaj znamená. Treba zdôrazniť, že počas vlády V. Orbána boli výrazne obmedzené aj práva odborových organizácii. Táto skúsenosť by mala pre nás slúžiť ako ponaučenie, že svoje odborárske práva si musíme brániť neustále., najlepšie tak, aby sme o ne nikdy neprišli.
	Okrem diskusie, ktorá prebiehala spontánne počas celého seminára, sme pracovali na rôznych úlohách. Našou hlavnou úlohou bolo vytvoriť náčrt vyučovania na tému demokracia. Súčasťou zadania bolo zapracovať text U. Eca do nami vypracovanej vyučovacej metódy. Počas seminára sme mali k dispozícii aj tlmočníčku z poľštiny do slovenčiny. Čo nám výrazne uľahčilo prácu, pretože hlavným komunikačným jazykom bola poľština. 
	Po pracovnej časti nasledovala slávnostná večera. Tak ako sme na začiatku písali, treba ešte raz zdôrazniť, že poľskí kolegovia si nás uctili nadštandardne. Večera však nie je len o samotnom jedle, ktoré bolo skvelé, ale je aj o neformálnej komunikácii, počas ktorej sa dajú započať prípravy na užšiu spoluprácu do budúcnosti. Zdá sa, že zo strany poľských kolegov je záujem o spoluprácu našich mládežníckych odborových organizácii. Dúfame, že nezostane len pri rečiach a naše predstavy sa stanú v blízkej dobe skutočnosťou.
	Na záver len zhrniem, že celý seminár prebiehal v príjemnej priateľskej atmosfére. Všetci traja sme odchádzali so skvelými pocitmi, nadobudnutými vedomosťami a prísľubom vzájomnej spolupráce. Za skvelú starostlivosť ďakujeme kolegom z poľského odborového zväzu a samozrejme aj nášmu odborovému zväzu, že nám dal túto príležitosť.

